Apstiprināts ar 24.08.2023.

Sabiedrisko elektronisko plašsaziņas līdzekļu padomes

lēmumu Nr. 36/1-1

**Sabiedrisko elektronisko plašsaziņas līdzekļu padomes satura kvalitātes vadības sistēmas 2022. gada pārskats**

I Ievads

II Rezultatīvie rādītāji un to izpilde

III Ārējā uzraudzība

IV Iekšējā uzraudzība

V Citu institūciju lēmumi

**I Ievads**

Saskaņā ar Sabiedrisko elektronisko plašsaziņas līdzekļu un to pārvaldības likumu (turpmāk – SEPLPL) un Sabiedrisko elektronisko plašsaziņas līdzekļu padomes (turpmāk – Padome) apstiprināto Sabiedriskā pasūtījuma izstrādes, uzskaites un izpildes uzraudzības kārtības nolikumu (turpmāk – Nolikums) Padome reizi gadā publisko atskaiti par ārējas kvalitātes vadības sistēmas darbības rezultātiem pārskata gadā.

Atbilstoši SEPLPL, vadot sabiedriskā pasūtījuma un gada plāna izstrādes procesu, Padome izstrādā kvalitātes vadības sistēmu, nosakot, ka satura kvalitātes vadības sistēmas mērķis ir sabiedrisko elektronisko plašsaziņas līdzekļu programmu un pakalpojumu atbilstība augstām ētikas un kvalitātes prasībām, žurnālistikas izcilības un visaugstākajiem starptautiskajiem profesijas un kvalitātes standartiem.

Ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti izriet no vai ir noteikti SEPLPL, Elektronisko plašsaziņas līdzekļu likumā, likumā “Par presi un citiem masu informācijas līdzekļiem”, Priekšvēlēšanu aģitācijas likumā, kā arī citos normatīvajos aktos, kuru ievērošanu savas kompetences ietvaros uzrauga Padome un Nacionālā elektronisko plašsaziņas līdzekļu padome (turpmāk – NEPLP).

Ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti ir iekļauti “Latvijas sabiedrisko mediju Redakcionālajās vadlīnijās”, Latvijas Radio un Latvijas Televīzijas Rīcības un ētikas kodeksos, kuru ievērošanu savas kompetences robežās uzrauga Padome un sabiedrisko elektronisko plašsaziņas līdzekļu ombuds (turpmāk arī – ombuds).

Satura kvalitātes vadības sistēmas ietvaros ētikas un kvalitātes prasības, žurnālistikas izcilības un visaugstākie starptautiskie profesijas un kvalitātes standarti tiek attiecināti uz visiem sabiedriskā pasūtījuma izpildes posmiem un darbinieku rīcību profesionālo pienākumu izpildes laikā un publiskās saziņas ietvaros, kā arī uz neatkarīgajiem producentiem, piesaistītajiem darbiniekiem un ārštata autoriem.

Padome savas kompetences ietvaros nodrošina sabiedrisko elektronisko plašsaziņas līdzekļu ārējo satura kvalitātes vadības uzraudzību atbilstoši Nolikumam.

Šajā pārskatā apkopota informācija no Padomes lēmumiem un dokumentiem, sabiedrisko elektronisko plašsaziņas līdzekļu ombuda sniegtā informācija, sabiedrisko elektronisko plašsaziņas līdzekļu sniegtā informācija, pašregulācijas organizāciju un regulatora sniegtā informācija, kā arī apkopota informācija no publiskiem avotiem.

**II Rezultatīvie rādītāji un to izpilde**

Atbilstoši Nolikumam Padome nosaka ikgadējos sabiedriskā labuma mērķu rezultatīvos rādītājus un veic snieguma izvērtējumu sabiedriskā pasūtījuma izpildes ietvaros. Satura kvalitātes vadības sistēmas rezultatīvos rādītājus Padome noteikusi attiecīgā uzņēmuma vidēja termiņa darbības stratēģijā.

VSIA “Latvijas Radio” (turpmāk – Latvijas Radio) vidēja termiņa darbības stratēģijā 2019.-2023. gadam 2022. gadam bija noteikti un izpildīti sekojoši satura kvalitātes vadības rezultatīvie rādītāji:

|  |  |  |  |  |
| --- | --- | --- | --- | --- |
| Rezultatīvais rādītājs | Mērķa vērtība 2022.g. | Fakts 2022.g. | Novirze 2022.g. fakts/plāns | Skaidrojums par novirzēm |
| Iedzīvotāju vērtējums par Latvijas Radio veidotā satura kvalitāti (sabiedriskā labuma  novērtējums) | 37%\* | 41% | N//A | \*Indikatora mērījumam mainīts iedzīvotāju aptaujas jautājumu loks, līdz ar to dati nav salīdzināmi. |
| Latvijas Radio lietojums dažādās platformās (sabiedriskā labuma novērtējums) | 48% | 49% | +1% | Novirze statistiskās kļūdas ietvaros, saskaņā ar Sabiedriskā labuma mērījumu metodiku. |
| Satura vērtēšanas plāna īstenošana | 1 | 1 | Nav | 2022. gadā kopumā ir izvērtēti 23 LR raidījumi, raidieraksti vai multimediju saturs. Pēc katra izvērtējuma ir notikusi diskusija ar raidījuma veidotājiem, un struktūrvienību vadītāji valdei sniedz atskaiti par izvērtējumā iekļauto rekomendāciju izpildi. Vadoties no izvērtējuma rezultātiem, sākot no 2023. gada janvāra ir ieviestas vairākas izmaiņas LR1 ziņu un informatīvi analītiskajos raidījumos. |
| Apmācību plāna realizācija | 1 | 1 | Nav |  |
| Uzticēšanās LR (% no lojālo Latvijas Radio klausītāju skaita) | 50% | 50% | Nav | Atbilst plānotajai mērķa vērtībai. |

Padome 2023. gada 5. jūnijā (lēmums Nr. 20/1-1), vērtējot Latvijas Radio izvirzīto nefinanšu un finanšu mērķu izpildi, nefinanšu mērķu, daļa no kuriem ir augstākminētie satura kvalitātes vadības rezultatīvie rādītāji, izpildi novērtēja ar “ļoti labi”. (Vērtēšana atbilstoši Ministru kabineta 2016. gada 9. februāra noteikumiem Nr. 95 "Kārtība, kādā tiek vērtēti darbības rezultāti un finanšu rādītāji kapitālsabiedrībai, kurā valstij ir izšķirošā ietekme".)

VSIA “Latvijas Televīzija” (turpmāk – Latvijas Televīzija) vidēja termiņa darbības stratēģijā 2020.-2022. gadam 2022. gadam bija noteikti un izpildīti sekojoši satura kvalitātes vadības rezultatīvie rādītāji:

|  |  |  |  |  |
| --- | --- | --- | --- | --- |
| Rezultatīvais rādītājs | Mērķa vērtība 2022.g. | Fakts 2022.g. | Novirze 2022.g. fakts/plāns | Skaidrojums par novirzēm |
| Satura lietotāju apmierinātība ar satura kvalitāti kopumā  1) LTV  2) LSM (%) | 1) 49\*  2) 54\* | 1) 59  2) 60 | N/A | 2022. gada jūnijā un 2023. gada aprīlī veiktās sabiedriskā labuma aptaujas rāda, ka sarežģītu sabiedriski politisku notikumu kontekstā būtiski aug cilvēku uzticība sabiedriskajiem medijiem. \*Sakarā ar metodikas maiņu, 2022. gada faktiskie rādītāji nav salīdzināmi ar 2021. gada plānoto vērtību. |
| Satura lietotāju uzticēšanās satura veidotājam kopumā  1) LTV  2) LSM (%) | 1) 39\*  2) 33\* | 1) 42  2) 44 | 1) N/A  2) N/A | 2022. gada jūnijā un 2023. gada aprīlī veiktās sabiedriskā labuma aptaujas rāda, ka sarežģītu sabiedriski politisku notikumu kontekstā būtiski aug cilvēku uzticība sabiedriskajiem medijiem. \*Sakarā ar metodikas maiņu, 2022. gada faktiskie rādītāji nav salīdzināmi ar 2021. gada plānoto vērtību. |
| Sabiedrības vērtējums par satura kvalitāti  1) LTV  2) LSM (%) | 1) 36\* (vidēji politika + kultūra + dzīvesstils)  2) 30\* (vidēji politika + kultūra + dzīvesstils) | 1) 59  2) 60 | 1) N/A  2) N/A | 2022. gada jūnijā un 2023. gada aprīlī veiktās sabiedriskā labuma aptaujas rāda, ka sarežģītu sabiedriski politisku notikumu kontekstā būtiski aug cilvēku uzticība sabiedriskajiem medijiem. \*Sakarā ar metodikas maiņu, 2022. gada faktiskie rādītāji nav salīdzināmi ar 2021. gada plānoto vērtību. |
| LTV saturā iekļauj viedokļus, kas ataino arī manus uzskatus (%) | 57 | 61 | 4 | 2022. gada jūnijā un 2023. gada aprīlī veiktās sabiedriskā labuma aptaujas rāda, ka sarežģītu sabiedriski politisku notikumu kontekstā būtiski aug cilvēku uzticība sabiedriskajiem medijiem. |
| Darbinieku kvalifikācijas celšana, apmācību skaits | 20 | 57 | 37 | 2022. gadā saskaņā ar apmācību plānu LTV tika daļēji nodrošinātas profesionālās apmācības un atbalsta formas darbiniekiem no šādām struktūrvienībām: Mārketinga un komunikācijas daļa, Programmu daļa, Raidījumu daļa, Ziņu dienests, Interneta portāla daļa, Finanšu vadības un grāmatvedības daļa, Administratīvā daļa, Operatoru daļa, Audiovizuālā nodrošinājuma daļa, Multimediju platformas satura daļa un LSM.  Ārējā finansējuma piesaiste tika nodrošināta sadarbībā ar Baltijas Mediju izcilības centru un Zinc Network, īstenojot apmācības arī starptautiskā līmenī. Darbiniekiem sniegta iespēja gūt ieskatu pārmaiņu vadības pamatos, padziļināti apgūt digitālā satura veidošanas specifiku, mācīties izvērtēt un precīzāk sasniegt mērķauditoriju, kā arī citi kursi, kas veltīti profesionālai pilnveidei. Konkrētām darbinieku grupām nodrošināti specifiski profesionālās izaugsmes kursi, ļaujot apgūt, piemēram, darbam nepieciešamu programmatūru. Tāpat personāla daļa nodrošinājusi iespējas izglītot sevi par psihoemocionāliem jautājumiem, piemēram, stresu un tā pārvarēšanas stratēģijām profesionālajā vidē, un citos jautājumos. LTV ik gadu piedalās SIA Fontes Vadības konsultācijas Latvijas vispārējā atalgojuma pētījumā. |

Padome 2023. gada 1. jūnijā (lēmums Nr. 19/1-1), vērtējot Latvijas Televīzijai izvirzīto nefinanšu un finanšu mērķu izpildi, nefinanšu mērķu, daļa no kuriem ir augstākminētie satura kvalitātes vadības rezultatīvie rādītāji, izpildi novērtēja ar “labi”. (Vērtēšana atbilstoši Ministru kabineta 2016. gada 9. februāra noteikumiem Nr. 95 "Kārtība, kādā tiek vērtēti darbības rezultāti un finanšu rādītāji kapitālsabiedrībai, kurā valstij ir izšķirošā ietekme".)

**III Ārējā uzraudzība**

Atbilstoši Nolikumam, veicot satura kvalitātes vadības ārējo uzraudzību, Padome ārējiem ekspertiem pasūta sabiedriskā pasūtījuma un sabiedrisko elektronisko plašsaziņas līdzekļu darbinieku profesionālās darbības izvērtējumu saskaņā ar Nolikuma pielikumu Nr. 4 “Neatkarīga nozares profesionāļa/eksperta recenzija par sabiedriskā pasūtījuma izpildi”, savas kompetences ietvaros analizē Padomē saņemtās iedzīvotāju un sabiedrības grupu sūdzības un sabiedrisko elektronisko plašsaziņas līdzekļu ombudam adresētos iesniegumus, veic mērķgrupu izpēti un citus socioloģiskos pētījumus.

2022. gadā Padome ar ārēju ekspertu starpniecību vērtējusi sabiedrisko elektronisko plašsaziņas līdzekļu darbību divos sabiedrībai īpaši nozīmīgos notikumos – Krievijas uzsāktais karš Ukrainā un 14. Saeimas vēlēšanu priekšvēlēšanu periods.

**Kopš Krievijas iebrukuma Ukrainā sabiedriskajiem elektroniskajiem plašsaziņas līdzekļiem ir bijusi būtiska loma Latvijas sabiedrības informēšanā un notikumu skaidrošanā un šis darbs ir darīts profesionāli un augstā kvalitātē, liecina sabiedrisko mediju satura izvērtējums.** Ņemot vērā, ka šo notikumu atspoguļojums rada lielu izaicinājumu medijiem un ir izpelnījies īpašu sabiedrības uzmanību, Padome 2022. gada martā pasūtīja Krievijas uzsāktā kara Ukrainā atainojuma Latvijas Radio, Latvijas Televīzijas, multimediālās platformas RUS.LSM.lv un tās sociālo mediju platformu saturā izvērtējumu.

Sabiedrisko mediju saturs gan konflikta pirmajās dienās, gan vēlākajās nedēļās ir bijis daudzveidīgs un izstrādāts atbilstoši profesionālās žurnālistikas principiem, 2022. gada 20. maijā, tiekoties ar Padomi un sabiedrisko mediju pārstāvjiem, norādīja recenziju autores – žurnāliste un redaktore Aija Kažoka (analizēja LR1, LR4, RUS.LSM.lv un tā “Facebook” kontu) un Rēzeknes Tehnoloģiju augstskolas pasniedzēja Dr. Sandra Sprudzāne (analizēja LTV1, RUS.LSM.lv  un tā “TikTok” kontu). Ekspertes secināja, ka darbs ir veikts augstā kvalitātē, veidojot saturu gan latviešu, gan krievu valodā.  Vienlaikus abas ekspertes ir sniegušas ieteikumus, kas būtu uzlabojams.

Sabiedrisko mediju satura izvērtējums tika veikts par laiku no 2022. gada 24. februāra līdz 2022. gada 24. martam, analizējot katras nedēļas otrdienas informatīvos un analītiskos raidījumus. Tika veikts LTV1, LR1, LR4, RUS.LSM.lv un tā sociālo mediju kontu satura izvērtējums. Recenzentu vērtējums publicēts Padomes mājaslapā [šeit](https://www.seplp.lv/lv/sabiedriska-pasutijuma-recenzijas).

Pēc Krievijas uzsāktā kara Ukrainā sabiedriskajos medijos ir pieņemtas kara un konfliktu žurnālistikas vadlīnijas. Vienlaikus sabiedrisko mediju ombuds, atsaucoties uz iedzīvotāju iesniegumiem,  sniedzis  vairākus vērtējumus, tajā skaitā par kara atspoguļojumu sabiedriskajos medijos.

Par 14. Saeimas vēlēšanām recenzijās secināts, ka priekšvēlēšanu saturs Latvijas sabiedriskajos elektroniskajos plašsaziņas līdzekļos mēnesi pirms 14. Saeimas vēlēšanām ir bijis daudzveidīgs, adresēts dažādu mērķa grupu sasniegšanai un izplatīts dažādās platformās.

Tika veikts Latvijas Radio, Latvijas Televīzijas, multimediālās platformas LSM.lv un tās sociālo mediju platformu priekšvēlēšanu satura izvērtējums. To izvērtēja ne vien mediju nozares eksperti un pieredzējuši profesionāļi, bet arī eksperts, kas pārstāv politikas zinātni un varēja novērtēt piedāvāto saturu no politiskās diskusijas kvalitātes viedokļa.

2022. gada 17. novembrī Padome un sabiedrisko mediju pārstāvji tikās ar neatkarīgajiem recenzentiem – mediju ekspertu, Rīgas Stradiņa universitātes pētnieku Jāni Juzefoviču (vērtēja “Latvijas Televīzija” saturu), TV3 raidījuma “Nekā personīga” žurnālistu un vadītāju Jāni Krēvicu (vērtēja “Latvijas Radio” piedāvāto saturu), portāla “Delfi Bizness” redaktoru un Latvijas Universitātes pētnieku Raivi Vilūnu (vērtēja LSM.lv, RUS.LSM.lv un šo mediju sociālās tīklošanās platformu saturu) un Rīgas Stradiņa universitātes lektori, politoloģi Leldi Metlu-Rozentāli (vērtēja visu sabiedrisko mediju saturu) un uzklausīja viņu vērtējumu un ieteikumus.

Kopējais ekspertu vērtējums par sabiedrisko mediju piedāvāto saturu ir pozitīvs, sabiedriskais pasūtījums uzskatāms par izpildītu, atspoguļojot šo valstiski nozīmīgo notikumu. Eksperti un nozares profesionāļi uzteica, ka līdzās jau ierastiem priekšvēlēšanu satura formātiem sabiedriskie mediji ir centušies meklēt un piedāvāt jaunas pieejas gan no satura, gan formas viedokļa. Lielākā daļa no tiem ir bijusi veiksmīga, ar atsevišķiem izņēmumiem, kur mērķi, iespējams, nav izdevies sasniegt.

Eksperti arī vērsa uzmanību uz to, ka nākotnē vēl aktīvāk būtu jāizmanto sociālo mediju vietnes satura izplatīšanai, jo šajā reizē pilns sociālo mediju potenciāls nav ticis izmantots.

Sabiedrisko mediju satura izvērtējums tika veikts par laiku no 2022. gada 29. augusta līdz 30. septembrim, izlases kārtībā analizējot priekšvēlēšanu satura plānā iecerētos satura formātus. Visi recenzentu vērtējumi publiskoti Padomes mājaslapā [šeit](https://www.seplp.lv/lv/sabiedriska-pasutijuma-recenzijas).

2022. gada laikā sabiedrisko elektronisko plašsaziņas līdzekļu ombuds, kas darbu sāka 2022. gada 1. martā, sniedzis 16 atzinumus par sabiedrisko elektronisko plašsaziņas līdzekļu darbu. No 16 atzinumiem trīs bijuši par Latvijas Radio darbu un divos no tiem konstatēti ētikas kodeksa vai redakcionālo vadlīniju pārkāpumi. 12 bijuši par Latvijas Televīzijas darbu un četros gadījumos konstatēti ētikas kodeksa vai redakcionālo vadlīniju pārkāpumi. Viens atzinums sniegts par vispārīgiem mediju darbības principiem un šajā gadījumā pārkāpumi nav konstatēti. Ombuds sniedzis arī virkni ieteikumu sabiedrisko elektronisko plašsaziņas līdzekļu darbības uzlabošanai. Ombuda ziņojums par pirmo darbības gadu pieejams Padomes mājaslapā [šeit](https://www.seplp.lv/lv/media/876/download?attachment).

2022. gadā Padomē saņemtas un reģistrētas kopumā 19 fizisku personu sūdzības par sabiedrisko elektronisko plašsaziņas līdzekļu darbību un 14 gadījumos Padome sniegusi atbildes pēc būtības.

2022. gadā Padome, kontrolējot sabiedrisko elektronisko plašsaziņas līdzekļu darbības atbilstību SEPLPL noteiktajiem sabiedrisko elektronisko plašsaziņas līdzekļu darbības pamatprincipiem, tajā skaitā SEPLPL 3. pantā paredzētajam, ka sabiedriskie elektroniskie plašsaziņas līdzekļi savas programmas un pakalpojumus veido atbilstoši augstām ētikas un kvalitātes prasībām, nodrošinot žurnālistikas izcilību un ievērojot visaugstākos starptautiskos profesijas un kvalitātes standartus, divas reizes pieprasījusi un saņēmusi paskaidrojumus no Latvijas Televīzijas – par nekvalitatīvu sinhrono tulkojumu 3. novembra LTV1 raidījumā “Šodienas jautājums” un par nepārbaudītas informācijas izplatīšanu par personas nāvi sabiedrisko mediju portālā “LSM.lv” 8. decembrī.

No Latvijas Radio prasīts un saņemts paskaidrojums par nepārbaudītas informācijas izplatīšanu par personas nāvi 8. decembrī sociālo mediju profilā. Ar Latvijas Radio Padomei bijusi atkārtota rakstiska saziņa, ņemot vērā Nacionālās elektronisko plašsaziņas līdzekļu padomes (turpmāk – NEPLP) 2022. gada 15. februāra lēmumu Nr.18012000000722-1 par administratīvā pārkāpuma procesa uzsākšanu un “Vadlīniju VSIA „Latvijas Radio” darbībai ārpus reklāmas tirgus” īstenošanu.

Augstākminēto paskaidrojumu pieprasīšanas un saņemšanas rezultātā sabiedriskie elektroniskie plašsaziņas līdzekļi ir izvērtējuši iekšējos normatīvos aktus un kārtības, novēršot konstatētos trūkumus un pilnveidojot normatīvos aktus, lai nodrošinātu augstāku darba kvalitāti.

2022. gada 27. jūlijā Padome noslēdza līgumu ar SIA “Latvijas Fakti” par Sabiedrisko mediju prioritāro mērķauditoriju izpēti.Pētījuma mērķis bija noskaidrot dažādu sabiedrisko mediju mērķauditoriju (lietotāju un nelietotāju) viedokli par žurnālistikas un mediju, tai skaitā sabiedrisko mediju lomu viņu ikdienas dzīvē, lai sniegtu pienesumu labākai izpratnes veidošanai par esošajiem un potenciālajiem sabiedrisko mediju auditoriju uzskatiem, izvēlēm un pārliecībām. Pētījuma dati lika secināt, ka auditorija kopumā novērtē sabiedrisko mediju satura nozīmi, sabiedriskajiem medijiem, tā darbiniekiem un piedāvātajam saturam uzstāda ļoti augstas profesionālās kvalitātes prasības. Auditorija sagaida, ka sabiedriskie mediji ir pastāvīgi pieejami, bet daļa ne vienmēr izvēlas tos pati patērēt. Pētījuma rezultāti publicēti [šeit](https://www.seplp.lv/lv/media/789/download?attachment).

2022. gada 13. decembrī noslēgts līgums ar Sociālo attiecību pētījumu institūtu par visaptveroša sabiedrisko mediju sabiedriskā labuma izvērtējumu. Pētījuma mērķis ir veikt visaptverošu sabiedrisko mediju sabiedriskā labuma izvērtējumu saskaņā ar Padomes apstiprināto Latvijas sabiedrisko mediju sabiedriskā labuma izvērtēšanas metodoloģiju. Ar pētījuma rezultātiem varēs iepazīties pēc pētījuma noslēgšanās un rezultātu apkopošanas 2023. gadā.

Saskaņā ar SEPLPL 17. panta pirmās daļas 6. punktu 2022. gadā Padome ir apstiprinājusi sabiedrisko elektronisko plašsaziņas līdzekļu ētikas kodeksus.

**IV Iekšējā uzraudzība**

Atbilstoši Nolikumam sabiedrisko elektronisko plašsaziņas līdzekļu iekšējā satura kvalitātes vadības uzraudzība ietver dokumentu un darbību kopumu, kas ietver sabiedrisko elektronisko plašsaziņas līdzekļu satura kvalitātes sasniedzamos mērķus un rezultatīvos rādītājus, satura radīšanas pamatprincipus, satura izplatīšanas un virzīšanas pamatprincipus digitālajā vidē, satura kvalitātes izvērtēšanas formātus, pamatprincipus ētiskai un profesionālai darba pienākumu veikšanai.

**Latvijas Radio**

Saskaņā ar VSIA “Latvijas Radio” atskaitē par sabiedriskā pasūtījuma uzdevumu izpildes rezultātiem 2022. gadā sniegto informāciju Latvijas Radio satura kvalitātes vadības sistēma ietver vairākus savstarpēji saistītus procesus, kas kopumā nodrošina satura kvalitātes monitoringu un pilnveidi.

Latvijas Radio ir izveidota un kopš 2019. gada atbilstoši satura vērtēšanas nolikumam darbojas regulāra satura kvalitātes vērtēšanas sistēma. Satura kvalitātes vērtēšanas sistēma balstās gan uz ārējo ekspertu piesaisti, gan starpkanālu jeb redkolēģiju sadarbības pieeju, iesaistot radio darbiniekus citu kanālu un Ziņu dienesta veidotā lineārā un digitālā satura vērtēšanā. Kopš 2022. gada tiek izvērtēti arī Latvijas Radio veidotie oriģinālie podkāsti.

Ārējie eksperti tiek piesaistīti gadījumos, kad Latvijas Radio iekšienē trūkst attiecīgās kompetences vai arī nepieciešams neitrāls skats no malas, kā arī budžetā ir nepieciešamie līdzekļi.

Iekšējo un ārējo ekspertu piesaiste tiek plānota, izstrādājot satura vērtēšanas gada plānu. Prioritāri satura vērtēšanas gada plānā tiek iekļauti un izvērtēti gan Latvijas Radio darbinieku, gan ārštata autoru veidotie jaunie raidījumi ne ātrāk kā trīs mēnešus pēc to iekļaušanas Latvijas Radio programmā, kā arī raidījumi, par kuru aktualitāti un atbilstību mūsdienu formātiem un auditorijas prasībām ir radušās šaubas vai ir saņemtas pamatotas sūdzības.

Raidījumus vērtē pēc vairāku kritēriju kopuma – stratēģiskajiem kritērijiem (atbilstība sabiedriskā medija misijai un sabiedriskajam pasūtījumam, pieejamība dažādās platformās u.c.), satura, formas, raidījuma vadītāju profesionālās darbības, valodas, kā arī atbilstības konkrētā žanra specifikai.

2022. gadā kopumā ir izvērtēti 23 Latvijas Radio raidījumi, raidieraksti vai multimediju saturs. Pēc katra izvērtējuma ir notikusi diskusija ar raidījuma veidotājiem un struktūrvienību vadītāji valdei sniedz atskaiti par izvērtējumā iekļauto rekomendāciju izpildi. Vadoties no izvērtējuma rezultātiem, sākot no 2023. gada janvāra, ir ieviestas vairākas izmaiņas LR1 ziņu un informatīvi analītiskajos raidījumos.

Latvijas Radio pastāv atsevišķa sistēma Latvijas Radio raidījumu vadītāju un sižetu autoru runas prasmju un valodas lietojuma izvērtēšanai. Darbiniekiem, kuri sāk strādāt Latvijas Radio un kuru balss skanēs ēterā, ir obligāti jāapmeklē vismaz 10 runas prasmju nodarbības, kā arī valodas nodarbības, kuras nodrošina Latvijas Radio. Pēc šīm nodarbībām runas pedagogi un valodas eksperti vērtē darbinieku sniegumu. Ja tas nesasniedz noteiktu līmeni, darbiniekiem jāturpina apmeklēt runas prasmju un/vai valodas nodarbības. Reizi trijos gados runas un valodas prasmju pārbaude atkārtoti ir jāiziet visiem Latvijas Radio darbiniekiem, kuru balss skan ēterā, un, ja vērtējums nav pozitīvs, darbiniekiem jāapmeklē runas prasmju un/vai valodas nodarbības.

Latvijas Radio nodrošina gan individuālas runas prasmju un valodas konsultācijas, gan reizi nedēļā organizē grupas nodarbības. Valodas eksperte arī ikdienā vērtē valodas lietojumu Ziņu dienesta veidotajos raidījumos un regulāri sniedz vērtējumu, kā arī rekomendācijas uzlabojumiem.

Latvijas Radio satura veidotāju sasniegtie rezultāti tiek vērtēti arī ikgadējā darbinieku novērtēšanas procesā, kas paredz vērtējumu atbilstoši noteiktajiem rezultatīvajiem rādītājiem un kompetencēm un kalpo kā pamats attīstības un motivācijas pasākumu īstenošanai. Ikgadējā novērtēšanas procesā struktūrvienību vadītājiem notiek pārrunas ar visiem saviem darbiniekiem, kurās tiek analizēts gan darbinieku pašvērtējums, gan vadītāja vērtējums. Pozitīva kopējā vērtējuma gadījumā darbiniekiem ir iespēja saņemt prēmiju, savukārt, ja vērtējums nav pozitīvs, darbiniekam tiek dots uzdevums sniegumu uzlabot un iziet atkārtotu vērtējumu. Pārrunās vadītājs un darbinieks arī vienojas par konkrētu mērķu sasniegšanu un atbilstošu prasmju uzlabojumiem vai jaunu kompetenču iegūšanu.

Vadoties no novērtēšanas procesā iegūtajiem rezultātiem un ikdienas darbā konstatētajām vajadzībām, Latvijas Radio organizē darbinieku mācības. Tāpat Latvijas Radio darbinieki aktīvi piedalās citu organizāciju (Baltijas Mediju izcilības centra, Stokholmas Ekonomikas augstskolas Mediju centra, Eiropas Raidorganizāciju apvienības u.c.) piedāvātajās dažāda veida mācībās, lai sekotu līdzi mediju nozares aktuālajām tendencēm un apgūtu jaunas zināšanas.

Saskaņā ar SEPLPL prasībām Latvijas Radio un Latvijas Televīzijas galvenie redaktori sadarbībā ar ombudu 2022. gadā ir izstrādājuši “Sabiedrisko mediju redakcionālās vadlīnijas”, kas definē Latvijas Radio, Latvijas Televīzijas un LSM.lv vērtības un satura veidošanas principus. Redakcionālās vadlīnijas ir veidotas, izpētot citu Eiropas sabiedrisko mediju praksi, un tās vērstas uz kvalitatīva satura veidošanu atbilstoši visaugstākajiem žurnālistu profesionālās darbības standartiem. Vadlīnijas kalpo par ceļvedi Latvijas Radio darbiniekiem un ārštata autoriem, veidojot saturu un risinot sarežģītas profesionālās dilemmas. Tajās arī definētas normas sabiedrisko mediju darbinieku komunikācijai ar informācijas avotiem un plašāku auditoriju, tajā skaitā sociālo mediju platformās.

Līdz ar redakcionālo vadlīniju izstrādi ir precizēts arī Latvijas Radio Rīcības un ētikas kodekss, nosakot ētikas standartus iepriekš neregulētām situācijām gan Latvijas Radio darbiniekam, gan Latvijas Radio kā mediju organizācijai kopumā.

Gan redakcionālās vadlīnijas, gan ētikas kodekss ir publiski dokumenti, kas publiskoti Latvijas Radio mājas lapā internetā. Līdz ar to vienlaikus tie arī dara zināmus sabiedrībai profesionālās un ētiskās darbības principus, pēc kuriem vadās sabiedrisko mediju žurnālisti un raidījumu vadītāji.

Redakcionālajās vadlīnijās un Ētikas kodeksā noteiktie profesionālās darbības un ētikas standarti pilnā mērā attiecas arī uz komunikāciju Latvijas Radio sociālo mediju un interneta vietnēs, kā arī uz komunikāciju Latvijas Radio darbinieku privātajos kontos. Komunikācijai un satura izplatīšanai digitālajā vidē papildus vēl ir pieņemtas un darbojas Latvijas Radio Digitālās komunikācijas vadlīnijas, kas precizē un apraksta konkrētus standartus Latvijas Radio darbībai visās pastāvošajās sociālo mediju un interneta vietnēs. Saskaņā ar vadlīnijām Latvijas Radio sociālo mediju satura radīšanas galvenais pamatprincips ir piedāvāt sabiedrisko mediju vērtībām atbilstošu, sabiedriski nozīmīgu un jēgpilnu saturu, kas lietotājus mudinātu mijiedarboties ar to. Par redakcionālo vadlīniju un ētikas kodeksa iespējamiem pārkāpumiem ikviens sabiedrības pārstāvis var griezties ar iesniegumiem Latvijas Radio Ētikas padomē, kas tās izskatīs Ētikas padomes nolikumā noteiktajā kārtībā un nāks klajā ar atzinumu.

Latvijas Radio satura veidotāji izvērtē arī sabiedrisko elektronisko plašsaziņas līdzekļu ombuda atzinumus par Latvijas Radio raidījumu atbilstību sabiedrisko mediju redakcionālajām vadlīnijām un ētikas normām, kā arī ņem vērā tā rekomendācijas.

Satura plānošana notiek, balstoties uz Latvijas Radio stratēģijā, ikgadējā sabiedriskajā pasūtījumā noteiktajiem uzdevumiem, kā arī sabiedriskā labuma aptauju rezultātiem.

Satura kvalitātes uzraudzības nolūkā Padome saņēmusi no Latvijas Radio informāciju par iekšējās satura kvalitātes uzraudzības sistēmas darbību. Latvijas Radio informējis, ka 2022. gadā reģistrēti pieci juridisko personu, 14 fizisko personu iesniegumi (sūdzības) par Latvijas Radio veidoto saturu, valsts iestādes ir informējušas par ierosināto lietu virzību. Neviens no saņemtajiem iesniegumiem nav bijis par pamatu veidot Latvijas Radio Ētikas padomi.

Par diviem saņemtajiem iesniegumiem Latvijas Radio valde pieņēma attiecīgus lēmumus – par NEPLP administratīvā pārkāpuma procesa uzsākšanu (Nr.18012000000722-1) (cikls “Teātra garša”) pēc paskaidrojuma saņemšanas darbiniekam piemērots disciplinārsods; par ombuda atzinumu par raidierakstu “Kā ir būt – #84 kailums” galvenā redaktore ar raidieraksta veidotājiem pārrunāja podkāsta veidošanas nosacījumus.

Par pārējām saņemtajām sūdzībām nebija pamata sasaukt Latvijas Radio Ētikas padomi, kā arī netika pieņemti citi iekšēji lēmumi vai atzinumi. Iesniedzējiem tika atbildēts vispārējā kārtībā atbilstoši Iesniegumu likuma normām.

**Latvijas Televīzija**

Saskaņā ar VSIA “Latvijas Televīzija” 2022. gada sabiedriskā pasūtījuma atskaitē sniegto informāciju, lai uzlabotu un nodrošinātu pastāvīgu satura kvalitāti, tās uzraudzību un sistemātisku vērtēšanu gan lineārajās, gan digitālajās platformās, Latvijas Televīzijā kopš 2013. gada ir ieviesta satura profesionālās uzraudzības sistēma, kas regulāri tiek papildināta un mainīta atbilstoši Latvijas Televīzijas veidotā satura specifikai un apjomam.

Tās pamatā ir visu līmeņu princips (tiek vērtēts satura izstrādes process kopumā, visi iesaistītie darbinieki visos līmeņos); līdzvērtības princips (vienādi kritēriji); atklātības princips (zināmi, definēti kritēriji); atbilstības princips; konkrētības princips; nepārtrauktības; attīstības un konstruktivitātes principi. Latvijas Televīzijas satura kvalitātes vadības sistēma attiecas uz visu satura veidošanas procesu, sākot no atbilstošu uzdevumu un sasniedzamo mērķu definēšanas procesa un beidzot ar snieguma kvalitātes izvērtējumu un rekomendāciju izstrādi. Tā attiecas uz visiem darbiniekiem un sadarbības partneriem, kuri iesaistīti satura veidošanā. Sabiedriskā labuma izvērtēšanas metodoloģija atbilst Eiropas Raidorganizāciju apvienības (EBU) definētajiem sabiedrisko mediju darbības pamatprincipiem, kuru vidū ir satura kvalitātes nodrošināšana.

Ētikas un profesionālo standartu nodrošināšanai 2022. gadā sadarbībā ar ombudu tika izstrādātas “Sabiedrisko mediju redakcionālās vadlīnijas”, kas nosaka sabiedrisko mediju satura veidošanā iesaistīto darbinieku profesionālos principus, rīcību, normas un prasības kvalitatīva satura izveidei. Sistēmas mērķis ir nodrošināt un pastāvīgi uzlabot Latvijas Televīzijas saturu, tiecoties uz profesionālo izcilību, kā arī atrast un definēt jaunus satura veidošanas paņēmienus, kas atbilst sabiedrības interesēm un sabiedriskā medija vērtībām.

Līdz ar profesionālo kompetenču uzlabošanas programmu, kas ietver dažādas mācības un seminārus, kā arī sabiedriskā labuma pētījumu satura profesionālās uzraudzības sistēma nodrošina mērķtiecīgu satura kvalitātes attīstību atbilstoši standartiem. Tā aptver visus satura projektus, neraugoties uz to, kuram kanālam un platformai saturs tiek veidots, tādējādi ļaujot izvērtēt gan lineārā, gan digitālā satura projektus un izvērtējumā iekļaujot kā Latvijas Televīzijas redakcijās veidoto, tā sadarbībā ar neatkarīgajiem producentiem veidoto saturu.

Atbilstoši sabiedriskā pasūtījuma prioritātēm un tematiskajām vadlīnijām papildus sistemātiskam cikliskā satura un vienreizējo projektu izvērtējumam regulāri tiek piesaistīti arī ārējie eksperti, kuri analizē un recenzē Latvijas Televīzijas satura projektus. Vērtēšanas procesā iegūtās rekomendācijas un sasniegtie rezultatīvie rādītāji ir pamats katra satura projekta tālākās attīstības stratēģijas izveidei.

2022. gadā izvērtēti gan cikla raidījumi, gan vienreizējie projekti (tiešraides, dokumentālās filmas u.c.). Vērtēšana notikusi gan redakciju, gan satura vērtēšanas padomes, gan ārējo ekspertu līmenī. Īpaša vērība pievērsta vēlēšanu saturam un notikumu atspoguļojumam Ukrainā. Tāpat izvērtēts kultūras, sporta, jauniešu un bērnu saturs. Ārpus kārtas tiek vērtēts tāds saturs, par ko saņemti skatītāju jautājumi vai iebildumi. Vērtēti satura projekti lineārajā apraidē un digitālajā vidē, īpaši pievēršoties saturam, kas veidots sociālajiem medijiem.

Satura kvalitāti vērtē Latvijas Televīzijas Satura vērtēšanas padome, izvērtējamo saturu nosakot izlases kārtībā. 2022. gadā padome izvērtēja cikla raidījumus (piemēram, “Bardaks bēniņos”, “Kultūršoks”, “De Facto”, “4. studija”), ārkārtas saturu (saturs par Krievijas uzsākto karu Ukrainā, Saeimas vēlēšanām veltītais saturs), īpašus projektus (piemēram, gājieni un koncerti Ukrainas atbalstam, šovs “Ko tu proti, Latvija?”), digitālo saturu (16+ un +AUDZIS projekti), pasākumu, koncertu atspoguļojumu (piemēram, Vecgada šovs “Lai laime!”, konkurss “Supernova”, 4. maija, 11. un 18. novembra pasākumi), Latvijas Televīzijas producētas dokumentālās filmas (piemēram, Ziņu dienesta veidotās filmas par Krievijas uzsākto karu Ukrainā) u.c. Padomes sēdēs piedalās vērtējamā satura redakciju vadītāji un izvērtēšanas gaitā padome sniedz rekomendācijas redakcijām snieguma uzlabošanai.

Tiecoties uzlabot satura kvalitāti un sniegt radošajām komandām rekomendācijas iespējamiem uzlabojumiem, katras redakcijas vadītājs (ieskaitot LSM.lv) regulāri izvērtē savas struktūrvienības radīto saturu (izlases kārtībā izvēloties vērtējamos oriģinālraidījumus, īpašos projektus, oriģinālseriālus, digitālo oriģinālsaturu, dokumentālās filmas u.c.). Ārkārtas vērtēšana tiek izmantota, reaģējot uz konkrētiem notikumiem – acīmredzamām satura kvalitātes izmaiņām, unikālu projektu tūlītējai izvērtēšanai, redkolēģijas vai ombuda uzmanības lokā nonākušo satura vienību izvērtēšanai. Satura profesionālo vērtēšanu var ierosināt jebkurš Latvijas Televīzijas darbinieks, vēršoties pie galvenā redaktora. Ārkārtas vērtēšanai nav noteikta kalendāra, tā notiek pēc nepieciešamības. 2022. gadā ārkārtas vērtēšana veikta, piemēram, raidījuma “1:1”, sporta raidījumu, ziņu un raidījumu mazākumtautību valodā satura izvērtējumam u.c.

2022. gadā notika ārēju ekspertu veikta ziņu raidījumu analīze, kā rezultātā tika pilnveidota ziņu raidījumu koncepcija, un šis darbs turpinās. Tāpat tika realizēts fokusgrupas pētījums par Latvijas Televīzijas ziņu raidījumiem.

Lai izvērtētu līdzšinējo darbību, izdarītu secinājumus un izstrādātu nākotnes attīstības koncepciju, Ziņu dienesta veidotais saturs, auditorijas rādītāji un citi faktori izvērtēti trijos līmeņos – veicot kvalitatīvu pētījumu par iedzīvotāju televīzijas ziņu satura patēriņa paradumiem, uzklausot ekspertu vērtējumu un izvērtējot darbu iekšēji Ziņu dienesta pašvērtējumā.

2022. gadā tika veikts kvalitatīvs pētījums, kas īstenots ar mērķi noskaidrot Latvijas iedzīvotāju ziņu raidījumu patēriņa paradumus. Tā ietvaros organizētas dziļās intervijas ar Latvijas Televīzijas Ziņu dienesta darbiniekiem, kā arī divas fokusgrupas ar Latvijas iedzīvotājiem vecumā virs 35 gadiem, kuri ikdienā skatās ziņas lineārajā/interaktīvajā televīzijā. Pētījumā secināts, ka ne TV3, ne Latvijas Televīzijas ziņām nav identificējama un nošķirama lojālā auditorija. Abu ziņu redakciju veidotais saturs gan pašu žurnālistu, gan to patērētāju skatījumā ir līdzīgs.

Kopumā vakara ziņu izlaidumos skatītāji vēlas redzēt kopsavilkumu un izvērstu informāciju par dienā notikušo, kas neprasa augstu kognitīvo slodzi. Analītisko saturu skatītāji ir gatavi patērēt svētdienas vakarā – kad ir uzkrāta enerģija, lai aktivizētu lēno domāšanu (raksturīga kopsakarību meklēšana, iedziļināšanās) iepretim ātrajai domāšanai (raksturīgi kognitīvie īsceļi, automatizētas un rutīnas darbības un domāšanas shēmas), kam tiek dota priekšroka darbadienu vakaros. Tāpēc izklaides īpatsvara palielināšana saturā ap ziņu raidījumiem palielina to auditoriju, apmierina sabiedrības pieprasījumu pēc izklaides un īsteno sabiedrisko labumu.

Latvijas Televīzijas Ziņu dienesta darbībā konstatējama augsta redakcionālā neatkarība un profesionālā autonomija. To novērtē arī skatītāji, kuri pauž uzticēšanos Latvijas Televīzijas veidotajām ziņām. Ziņu satura daudzpakāpju izvērtēšanas ietvaros notika ziņu satura ārējo ekspertu veikta vērtēšana. Tās rezultāti liecina, ka “Panorāma” ir spēcīgs Latvijas Televīzijas zīmola raidījums. Ziņu raidījumiem kopumā, jo īpaši “Panorāmai”, būtisku kvalitatīvo lēcienu nodrošina jaunā studija un raidījuma grafiskais noformējums. Raidījuma unikālais rokraksts ir daudzveidīga un padziļināta informācija par aktuālo.

Kopumā labi redzams “Panorāmas” kā padziļināta dienas apskata raksturs – aktuālās tēmas tiek aplūkotas daudzpusīgi, pamanāms ir speciālkorespondentu veikums. Izvērtējot raidījumu “Dienas ziņas”, eksperti izcēluši tā stabilo vietu auditorijas ziņu patēriņā un augsti profesionālos vadītājus. Plaši pārstāvēti reģioni, vairojot avotu un tematu daudzveidību. Raidījumam ir oriģinālas intervijas tiešraidē, kas padara saturu dinamiskāku, tās izmantojamas plašāk. Kvalitatīvs reģionālo ziņu atspoguļojums, ko varētu vairāk integrēt nacionālajās ziņās. Darba grupās ar producentiem, raidījumu vadītājiem, redaktoriem, korespondentiem analizēti raidījumi, konstatētas uzlabojamās lietas un pārrunāti iespējamie attīstības scenāriji un problēmu risinājumi.

2022. gadā Latvijas Televīzijas darbiniekiem tika piedāvāti un nodrošināti vairāki mācību kursi ar mērķi pilnveidot žurnālistu un citu satura veidotāju, arī tehnisko un administrācijas darbinieku profesionālās iemaņas. Apmācības īstenotas gan plānveidā, piemēram, Latvijas Televīzijas Digitālās stratēģijas plāna ietvaros, gan reaģējot uz aktuāliem sabiedriski politiskiem notikumiem, piemēram, Krievijas iebrukumu Ukrainā. Sadarbībā ar Baltijas Mediju izcilības centru, *Baltic Independent Media project* un *ZINC Network* vieslektoru vadībā apmācīti Latvijas Televīzijas ziņu žurnālisti (Ziņu Dienests, Rus.LSM) un Latvijas Radio žurnālisti darbam “karstajos punktos” (*Physical Heat, Digital Heat*).

Īstenotas arī daudzveidīgas digitālo prasmju apmācības – kursi digitālā satura plānošanā un pārvaldīšanā, ražošanā un izplatīšanā, kā arī datu analīzē (*Audience Modul, Content Production Modul, Content Planning Modul*) un citas profesionālās apmācības darbam digitālajā vidē. 2022. gadā kopumā notika 31 mācību kurss. Noteiktām darbinieku grupām nodrošināti specifiskas profesionālās izaugsmes kursi, ļaujot apgūt papildu zināšanas, piemēram, tādās tēmās kā publiskie iepirkumi, darba tiesības, kompetenču intervijas, dokumentu arhivēšana. Darbiniekiem piedāvātas arī iespējas pilnveidot kompetences psihoemocionālās noturības jomā. Lai nodrošinātu uzņēmuma darbības nepārtrauktību krīzes situācijā, sadarbībā ar Baltijas Mediju izcilības centru notika krīzes vadības mācības Latvijas Televīzijas vadošajam personālam.

Satura kvalitātes uzraudzības nolūkā Padome saņēmusi no Latvijas Televīzijas informāciju par iekšējās satura kvalitātes uzraudzības sistēmas darbību. Latvijas Televīzija informējusi, ka 2022. gada kopumā saņemts 41 iesniegums par nepatiesu ziņu atsaukšanu, sūdzībām un pretenzijām. 2022. gadā Latvijas Televīzijas Ētikas komisija pieņēmusi 11 lēmumus, no tiem četros gadījumos atzīti pārkāpumi. Par diviem pārkāpumiem izteikti mutiski brīdinājumi, bet divos gadījumos rosināts valdei lemt par disciplinārlietas ierosināšanu. Mutisks brīdinājums izteikts par sižetu 6. februāra raidījumā “Panorāma” un sižetu 8.  jūlija raidījumā “Rīta Panorāma”. Disciplināra atbildība rosināta par sižetu raidījumā “Panorāma” par Gunāra Astras pieminekli, kā arī gadījumā par darbinieka ierakstu mikroblogošanas vietnē “Twitter”.

**V Citu institūciju lēmumi**

2022. gadā NEPLP ir uzsākusi sešus administratīvā pārkāpuma procesus par sabiedrisko elektronisko plašsaziņas līdzekļu darbu, kas uzsākti uz amatpersonas iniciatīvas pamata, un reaģējusi uz 24 privātpersonu un organizāciju sūdzībām par sabiedrisko elektronisko plašsaziņas līdzekļu darbu.

Saskaņā ar informāciju NEPLP mājaslapā 2023. gada augustā piecās lietās spēkā stājušies sodi un vienā lietā lietvedība izbeigta.

19. maijā NEPLP lēmusi sodīt VSIA “Latvijas Radio” par Sabiedrisko elektronisko plašsaziņas līdzekļu un to pārvaldības likuma 7. panta otrajā daļā, Elektronisko plašsaziņas līdzekļu likuma 35. panta devītajā daļā paredzētā pārkāpšanu, uzliekot administratīvo sodu – naudas sodu.

2. jūnijā NEPLP lēmusi izbeigt lietvedību pret VSIA “Latvijas Televīzija” administratīvā pārkāpuma lietā Nr. 18012000002322.

22. jūnijā NEPLP lēmusi sodīt elektronisko plašsaziņas līdzekli VSIA “Latvijas Televīzija” saskaņā ar Elektronisko plašsaziņas līdzekļu likuma 80. panta pirmo daļu, uzliekot administratīvo sodu – brīdinājumu

19. septembrī NEPLP lēmusi sodīt VSIA "Latvijas Televīzija", piemērojot administratīvo sodu – naudas sodu – par Priekšvēlēšanu aģitācijas likuma 35. panta otrās daļas pārkāpšanu.

19. septembrī NEPLP lēmusi sodīt VSIA "Latvijas Televīzija", piemērojot administratīvo sodu – naudas sodu – par Priekšvēlēšanu aģitācijas likuma 35. panta otrās daļas pārkāpšanu.

15. decembrī NEPLP lēmusi sodīt VSIA “Latvijas Televīzija” saskaņā ar Elektronisko plašsaziņas līdzekļu likuma 80. panta pirmo daļu, uzliekot administratīvo sodu – brīdinājumu.

Latvijas Mediju ētikas padome 2022. gadā sniegusi vienu atzinumu par Latvijas Radio podkāsta “Dokumentārijs” cikla “Miers ar tevi” vizuālo noformējumu, nekonstatējot biedrības ētikas kodeksa pārkāpumus. Gada laikā Latvijas Mediju ētikas padome sniegusi vairākas atbildes vēstuļu veidā, tajā skaitā par raidījuma “Panorāma” 30. maija sižetu, norādot, ka Latvijas Televīzija rīkojusies ētiski, jo atvainojusies un labojusi kļūdu pēc tam, ka informācijas avots atsaucis neprecīzo informāciju.

Par 29. janvārī LSM.lv publicēto rakstu un audiovizuālo darbu “Kultūras asaciņa: Par Gunāra Astras pieminekli” Latvijas Mediju ētikas padome sniegusi atbildi vēstulē, norādot, ka mediju materiālu sagatavošanā un publicēšanā būtu jāpievērš īpaša uzmanība neraksturīgu izteiksmes formu izmantošanai sabiedrībai nozīmīgu jautājumu aplūkošanā. Lai publicētā materiāla mērķis būtu labāk saprotams dažādām sabiedrisko mediju auditorijas grupām, padome iesaka skaidrot auditorijai jaunu formātu un paņēmienu izmantojumu, īpaši tādos gadījumos, kad izmantotā pieeja ir jauna un nozīmīgi atšķiras no auditorijai pierastajiem satura veidošanas principiem sabiedriskajos medijos, turklāt piedāvātais saturs kādai auditorijas daļai var likties aizvainojošs.

Par sūdzību par LSM.lv 24. augusta rakstu “Levits: Kopš kara Ukrainā esam kļuvuši patriotiskāki un nacionālāki – labāk apzināmies brīvības cenu” Latvijas Mediju ētikas padome sniegusi atbildi, ka atzinīgi novērtē Latvijas Televīzijas rīcību, precizējot rakstu.